นิกเกอิปิดเช้าพุ่ง 222.39 จุด คลายวิตกเฟดขึ้นดอกเบี้ย
นิกเกอิปิดเช้าพุ่ง 222.39 จุด คลายวิตกเฟดขึ้นดอกเบี้ย
7 เม.ย. 2558

ดัชนีนิกเกอิตลาดหุ้นโตเกียวปิดภาคเช้าทะยานขึ้นในวันนี้ โดยดัชนีนิกเกอิปิดภาคเช้าเพิ่มขึ้น 222.39 จุด หรือ 1.15% แตะที่ 19,620.37 จุด หลังพุ่งแตะ 19,631.61 จุดในช่วงสั้นๆ ซึ่งเป็นระดับสูงสุดระหว่างวันนับตั้งแต่วันที่ 25 มี.ค.โดยแตะระดับสูงสุดในรอบ 2 สัปดาหในช่วงสั้นๆ ตามการพุ่งขึ้นที่ตลาดหุ้นนิวยอร์กเมื่อคืนนี้ เนื่องจากนักลงทุนคลายความกังวลเกี่ยวกับการปรับขึ้นอัตราดอกเบี้ยในเร็วๆนี้ของธนาคารกลางสหรัฐ (เฟด) หลังสหรัฐเปิดเผยข้อมูลจ้างงานที่เพิ่มขึ้นน้อยกว่าคาด
ข้อมูลเศรษฐกิจที่อ่อนแรงของสหรัฐได้ช่วยหนุนกระแสคาดการณ์ที่ว่า เฟดอาจชะลอการเริ่มปรับขึ้นอัตราดอกเบี้ย โดยล่าสุด กระทรวงแรงงานสหรัฐรายงานเมื่อวันศุกร์ที่ผ่านมาว่า ตัวเลขการจ้างงานนอกภาคเกษตรในเดือนมี.ค.เพิ่มขึ้นเพียง 126,000 ตำแหน่ง ซึ่งเป็นระดับต่ำที่สุดนับตั้งแต่เดือนธ.ค.2556 จากระดับ 264,000 ตำแหน่งในเดือนก.พ. ขณะที่อัตราการว่างงานทรงตัวที่ระดับ 5.5% ในเดือนมี.ค.
ก่อนหน้านี้ นักวิเคราะห์คาดการณ์ว่า การจ้างงานจะเพิ่มขึ้น 248,000 ตำแหน่งในเดือนมี.ค. และอัตราการว่างงานจะอยู่ที่ 5.5%